НыбжьыщIэхэм я щIэныгъэм хэзыгъахъуэ проект
ЗэхъуэкIыныгъэхэмрэ Iуэху зехьэкIэщIэхэмрэ дапщэщи зи куэд егъэджэныгъэ IэнатIэм мы махуэхэм лэжьэн щыщIидзащ «Яндекс.Лицей» IT проектыщIэм. Апхуэдэ IэнатIэ ди республикэми къыщызэIуахащ жэпуэгъуэм и пэщIэдзэм.
2019 гъэм къыхалъхьауэ щыта «Яндекс. Лицей» проектым и мурад нэхъыщхьэр школакIуэхэм нэхъ куууэ промышленнэ программированиер егъэджынырщ. Мы зэманым апхуэдэ технологие пэрытхэр гъащIэм и лъэныкъуэ куэдым шэщIауэ къыщагъэсэбэп: Интернетымрэ дизайн къызэрыгуэкIымрэ деж къыщыщIэдзауэ медицинэ лъагэмрэ хьэршымрэ деж щиухыжу. Егъэджэныгъэр дуней псом щыцIэрыIуэ Python бзэмкIэ екIуэкIынущ. IT программэ инхэм епха а бзэм Iэмал къыует экономикэм и унэтIыныгъэ куэдым щыщыIэ Iуэхугъуэхэм нэхъ куууэ щыгъуазэ зыхуэпщIыну.
А щIэныгъэ псоми гъунэгъу хуэхъуну Iэмал ягъуэтащ ди республикэм щыщ школакIуэ 20-м. Ди щIыналъэм и курыт школхэм я 8 — 9-нэ классхэм щIэс а ныбжьыщIэхэр къыхахащ «Яндекс.Лицей» проектым хэтыну гукъыдэж зыщIа цIыхуи 122-м. Ахэр щеджэнущ КъБР-м ЕгъэджэныгъэмкIэ, щIэныгъэмрэ щIалэгъуалэм я IуэхухэмкIэ и министерствэм ЕгъэджакIуэхэм я щIэныгъэм зэпыу имыIэу щыхагъахъуэ и центрым.
— Ди гуапэщ «Яндекс.Лицей» проектым иджы Къэбэрдей-Балъкъэрми лъабжьэ зэрыщигъуэтыр. Ар мы зэманым щолажьэ Урысей Федерацэмрэ Къэзахъстанымрэ я къалэшхуэу 160-м щIигъум, — жиIащ «Яндекс» компанием Егъэджэныгъэ жэрдэмхэр къэрал IэнатIэхэм щыпхыгъэкIынымкIэ и къудамэм и унафэщI Растворов Дмитрий, проектым хэхуа ныбжьыщIэхэм защыхуигъазэм. — Лэжьыгъэ гугъу къыфпэщылъщ, ныбжьыщIэхэ, атIэми ар апхуэдэ дыдэу хьэлэмэтщ икIи купщIафIэщ. Ди деж фызэрыщеджэну илъэсхэм къриубыдэу фэ фыхъуфынущ программист IэкIуэлъакIуэ.
Курсыр илъэси 2 пIалъэм тещIыхьащ. Япэ илъэсым школакIуэхэм теориер яджынущ, проект лэжьыгъэхэр зэращIым зыхуагъэсэнущ, я зэфIэкIым къихь проектыщIэхэр утыку ирахьэнущ. ЕтIуанэ илъэсым проектым хэтыну хуитыныгъэ зиIэнухэр япэ гъэ еджэгъуэм ехъулIэныгъэ лъагэ-хэр зыIэрызыгъэхьэфа ныбжьыщIэхэращ. Ахэр наIуэ къащIынущ, ирагъэкIуэкIыну рейтингым къыщахьыну баллхэм япкъ иткIэ.
ЖЫЛАСЭ Маритэ.
